text: Hjemmeværnet kan blive i Nymindegablejren
  06 marts 2016 kl. 10.58
  Truslen er afblæst. Der bliver ikke tale om, at Nymindegablejren skal huse flygtninge i stedet for hjemmeværnsfolk.
  Hjemmeværnsfolkene i Nymindegab kan ånde lettet op. Forligskredsen bag forsvarsforliget har besluttet, at hjemmeværnsskolen bliver i Nymindegablejren.
  - Jeg er glad og lettet over, at hjemmeværnsskolen bliver i Nymindegab, siger oberst Jens Sund, der er chef for Hjemmeværnsskolen, til TV SYD.
  Der var ellers snak om, at bygningerne skulle bruges til at huse flygtninge, efter at Udlændingestyrelsen besøgte lejren og foretog opmålinger. Men forsvarsforliget, der gælder frem til 2017, har indtil videre sat en stopper for spekulationerne.
  - Jeg er godt klar over, at Nymindegablejren igen vil blive forligsstof, når der skal forhandles nyt forsvarsforlig i 2017, men lige nu glæder vi os over, at vi kan blive her, siger Jens Sund.
  
  